বিধায়কের জন্য মামলার আলাদা শুনানি নয়, নির্দেশ সুপ্রিম কোর্টের

ওয়েব ডেস্ক : ২০২৩ সালে পাঞ্জাবের (Punjab) নুহ(Nuh) এলাকায় একটি ধর্মীয় যাত্রায় হামলায় ঘটনা ঘটেছিল। সেই ঘটনায় মৃত্যু হয়েছিল ৬ জনের। সেই মামলায় অন্যান্যদের সঙ্গে হরিয়ানা কংগ্রেসের বিধায়ক মাম্মন খানের (Mamman Khan) বিরুদ্ধেও মামলা হয়েছিল। সেই মামলায় বিধায়ক দাবি করেছিলেন, তাঁর সমস্ত শুনানি যেন আলাদা ভাবে হয়। নিম্ন আদালত সেই আবেদনে সাড়া দিয়েছিল। এমনকি পাঞ্জাব ও হরিয়ানার হাইকোর্টও এই রায়ে সম্মতি দিয়েছিল। তবে এর পরেই এই বিষয়টি উঠেছিল সুপ্রিম কোর্টে (Supreme Court)। তা নিয়ে শীর্ষ আদালত জানিয়ে দিল, বিধায়কের জন্য মামলার আলাদা শুনানি করা যাবে না।

এই মামলা শুনানির সময় বিচারপতি জেবি পারদিওয়ালা ও বিচারপতি আর মহাদেবন জানিয়েছেন, “বিধায়ক সম্পর্কিত মামলার দ্রুত নিষ্পত্তির নিশ্চয়ই প্রয়োজন আছে। কিন্তু প্রশাসনিক সেই অগ্রাধিকার কখনোই ফৌজদারি আইনি পদ্ধতির বাইরে গিয়ে হতে পারে না। সংবিধানিক সাম্যের নীতির বাইরে গিয়েও তা অনুচিত। একজনের রাজনৈতিক পরিচয়ের কারণে কোনও মামলাকে আলাদা করা যায় না। বিশেষত যেখানে আইনি যুক্তি অথবা বাস্তব কোন প্রয়োজনীয়তা অনুপস্থিত।”

আরও খবর : দিল্লি ছাড়াও সারা ভারতে শব্দবাজি নিষিদ্ধ হওয়া উচিত: সুপ্রিম কোর্ট

শীর্ষ আদালতের (Supreme Court) তরফে আরও জানানো হয়েছে, “এমন নির্দেশের ঘোষিত কারণ ভুল। ওই ঘটনার যাবতীয় প্রমাণ অন্যদের ক্ষেত্রে যা, ওই বিধায়কের ক্ষেত্রে একই। এমতাবস্থায় কেন খানের জন্য আলাদা শুনানি হবে, তার ব্যাখ্যা নেই। তাই সিআরপিসি অনুযায়ী সব অভিযুক্তের বিরুদ্ধে একইসঙ্গে শুনানি হবে। বিধায়কের পরিচিতি এখানে মূল্যহীন।”

সঙ্গে আদালত জানিয়েছে, স্বতন্ত্র শুনানির অর্থই হল, সংবিধানের সাম্যতার নীতি ভঙ্গ করা। আলাদা শুনানি হলে প্রত্যেক সাক্ষীকে দুবার করে আদালতে সাক্ষ্য দিতে হবে। ফলে বাড়তি সময় লাগা সহ সাক্ষ্যে বিভ্রান্তি তৈরি হতে পারে। অভিমত সহ নিম্ন আদালতকে অন্যান্য অভিযুক্তদের সঙ্গে বিধায়কেরও একসঙ্গে শুনানি করার জন্য নির্দেশ দিয়েছে সুপ্রিম কোর্ট (Supreme Court)।